VSM sklep Cpg 82/95
Sodna praksa višjih sodišč, 1995-02-09

ukrepi zavarovanja nad stečajnim upnikom - zastavna pravica na nepremičnini (hipoteka) - ločitveni upnik

Po določilu 251.c člena ZIP ima od strank podpisani sporazum o terjatvi in zastavni pravici - moč sodne poravnave. Torej je le-ta veljaven izvršilni naslov že s podpisom strank oziroma njena veljavnost ni odvisna od pismenega odpravka oz. sklepa iz 251.d člena ZIP.

Sklep iz I. odstavka 251.d člena ZIP ima naravo sklepa o zavarovanju, s katerim se ustanovi zastavna pravica na nepremičnini. Zastavna pravica ne nastane s sporazumom, temveč s sodno odločbo oziroma vpisom le-te v zemljiško knjigo. Zato je poiskati odgovor na bistveno vprašanje v tej zadevi - kdaj je nastala zastavna pravica po dogovoru strank, v določilu 249. člena ZIP. Po tem določilu nastane zastavna pravica na nepremičnini, ki je vpisana v zemljiški knjigi, šele z vknjižbo. Ta vknjižba do danes in predvsem do dneva začetka stečajnega postopka, še ni bila izvršena.

Po določilu 99. člena Zakona o prisilni poravnavi, stečaju in likvidaciji (Ur.l. SFRJ št. 84/89), ki se za stečaj nad dolžnikom uporablja, od dneva začetka stečaja ni mogoče dovoliti ukrepov zavarovanja zoper stečajnega dolžnika. Zato v tej zadevi kljub sodni poravnavi, sklenjeni pred začetkom stečajnega postopka, sedaj upnik n more pridobiti zavarovanje, ki bi mu v stečajnem postopku omogočilo status ločitvenega upnika.

Pritožbi se ugodi in se sklep sodišča prve stopnje spremeni tako, da se predlog za vknjižbo zastavne pravice na nepremičnini, zavrne.

Dolžnik se je pravočasno pritožil zoper sklep o vknjižbi zastavne pravice po 251.d členu Zakona o izvršilnem postopku (ZIP). V pritožbi je navedel, da je bil pred izdajo izpodbijanega sklepa začet nad dolžnikom stečajni postopek - v takem primeru pa ni dovoljen ukrep zavarovanja.

Upnik je dne 30.8.1993 vložil pri prvostopnem sodišču predlog za zavarovanje denarne terjatve - zneska 82.840,38 DEM z ustanovitvijo zastavne pravice na nepremičnini. Prvostopno sodišče je na naroku dne 17.9.1993 zapisalo sporazum strank o denarni terjatvi in zavarovanju terjatve z vpisom zastavne pravice na nepremičnini dolžnika vl. št. 6 K.O.Mislinja. Sporazum sta obe stranki podpisali pred sodnikom. Sklep 251.d člena ZIP pa je prvostopno sodišče izdalo šele 16.12.1994 - in dne 17.3.1993, kot je napačno zapisalo na izpodbijanem sklepu. Nad dolžnikom je bil dne 15.12.1993 s sklepom St 200/93 začet stečajni postopek.

Po določilu 251.c člena ZIP ima od strank podpisani sporazum o terjatvi in zastavni pravici - moč sodne poravnave. Torej je le-ta veljaven izvršilni naslov že s podpisom strank oziroma njena veljavnost ni odvisna od pismenega odpravka oz. sklepa iz 251.d člena ZIP.

Pač pa ima sklep iz I. odstavka 251.d člena ZIP naravo sklepa o zavarovanju, s katerim se ustanovi zastavna pravica na nepremičnini.

Zastavna pravica ne nastane s sporazumom, temveč s sodno odločbo ozir vpisom le-te v zemljiško knjigo. Zato je poiskati odgovor na bistveno vprašanje v tej zadevi - kdaj je nastala zastavna pravica po dogovoru strank, v določilu 249. člena ZIP. Po tem določilu nastane zastavna pravica na nepremičnini, ki je vpisana v zemljiški knjigi, šele z vknjižbo. Ta vknjižba do danes in predvsem do dneva začetka stečajnega postopka, še ni bila izvršena.

Po določilu 99. člena Zakona o prisilni poravnavi, stečaju in likvidaciji (Ur.l. SFRJ št. 84/89), ki se za stečaj nad dolžnikom uporablja, od dneva začetka stečaja ni mogoče dovoliti ukrepov zavarovanja zoper stečajnega dolžnika. Zato v tej zadevi kljub sodni poravnavi, sklenjeni pred začetkom stečajnega postopka, sedaj upnik n more pridobiti zavarovanje, ki bi mu v stečajnem postopku omogočilo status ločitvenega upnika.

Zato je pritožbeno sodišče izpodbilani sklep spremenilo, kot je razvidno iz izreka.

ZIP člen 249,  251c,  251d,  249,  251c,  251d.  ZPPSL člen 99,  99.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.